Tureksperter: Populært skiområde
MMS/SMS: 2200 E-post: 2200@vg.no Tlf: 22 00 00 00 - Det er et populært utfartsområde. Mange tar seg en vårskitur der og kjører for eksempel telemarkski ned fra toppene. De fleste er veldig vante skiløpere, sier Knut Sæther, som bor i Øksendal og selv har gått mye i fjellene. Kjentmannen beskriver fjellet, der fire personer onsdag ble funnet døde etter en skredulykke, som et fint turområde med alpint, kupert terreng. - Det er rygger, egger, tinder, botner og bratte skråninger. Hvis du skal på Litlskjorta er det en fordel å være fjellvant. For de som er det, er det ikke en spesielt krevende tur. Men uforutsette ting kan skje, og det kan komme dårlig vær, understreker han. De fire omkomne etter skredet ble onsdag identifisert av politiet som Yngve Dalquist (37), Ole Simensen (28), Øyvind Slørdahl (36) og Ola Drøpping (27). Flere skred om våren Sæther påpeker at man alltid må gjøre konkrete risikovurderinger på tur. Han vil ikke uttale seg om den konkrete turen de fire kameratene gikk, men sier generelt at området er rasutsatt. - Når det er nysnø og uvær, øker jo faren for ulykker. I kraftig mildvær om våren kan det også gå kramsnøfonner ned fjellsida. Det går an å komme seg ned til Frusalhalsen med ski. Men hvis det er rasfarlige forhold er det et skummelt område. Hver vår kommer det en del snø ned som skred når sola står på, sier han. Toppturmiljøet rystet Sunndalsfjella har blitt stadig mer populæt som turområde de siste 15 årene. At fire fjellvante og rutinerte skiløpere har blitt tatt av skred preger det norske toppturmiljøet. - Det er et voldsomt sjokk at det skjer en slik tragedie og at så erfarne folk dør i skred. Særlig med tanke på at vi tidligere har vært skånet for ulykker i det området, sier Erlend Sande, ansvarlig redaktør i friluftsmagasinet Fri Flyt og selv topptur-entusiast. Han har ikke selv gått ruta de fire mennene gikk, men har gått mye i det samme området. - Det er et veldig fint toppturområde, når du går på ski fra 200 meter over havet og kan nå topper på 1700 meter. Det er mange ulike nedkjøringer som er relativt moderate i de områdene. Men mange fjell har mer krevende ruter og bratte sider, sier Sande, som beskriver området som et sted for litt bratte turer. - Å få 1000 meter frikjøring fra toppen av et fjell er jo gjevt. Her er det flere steder du kan få 15-1600 meter, påpeker han. Sande mener området som helhet ikke er spesielt vanskelig. - Det er på linje med Sunnmørsalpene, Sogn og Romsdalen, de andre populære toppturområdene. Det er greit å få frem at det ikke har vært dødsulykker på grunn av skred der før som jeg kan huske, og det er lange tradisjoner for å gå der, sier han. Fri Flyt-journalist Tore Meirik var selv på tur i det samme området som skredet gikk for kort tid siden. - Jeg var på tur i området uka før forrige uke, og kjørte en annen vei ned enn der skredet har gått. Vi kjørte den vanlige ruta ned, mens de valgte en variant som er litt mer krevende, sier Meirik. - Det er snakk om en ganske liten variasjon på en ganske vanlig tur, så det er sikkert en del som har gjort det før. Men det er helt klart litt brattere enn den vanlige turen, tilføyer han. Meirik sier området de fire kjørte i er skredutsatt. - Den vanlige turen på Litlskjorta, uten den turen de har gått, er en ganske grei tur. Der er det få områder hvor det kan gå skred. Når du kjører den varianten de har gjort, er du i skredterreng betydelig lenger, sier han. Økt risikovilje Også Eirik Vaage, som er blant arrangørene av X2-festivalen og selv går mye toppturer i områdene litt syd for der ulykken skjedde, sier miljøet er veldig preget av de ulykkene som skjer. - Jeg går mest i Sunnmørsalpene, litt sør-vest for dette området. Vi har samme problemstillinger her, og opplever dessverre også rasulykker. På generelt grunnlag er det vanlig å gå i de flotte fjellene, og selv om det er krevende terreng og ikke optimale forhold, betyr ikke det at det er uansvarlig å gå. Det er altid en viss risiko forbundet med å gå på topptur, og de kan havært uheldige. Men jeg kjenner ikke omstendighetene nærmere, sier Vaage. Han sier bevisstheten rundt sikkerhet i miljøet generelt har økt de senere årene, men at risikoviljen også har blitt høyere i takt med at utstyr og kunnskap har blitt bedre. - Jeg ser at det blir kjørt hardere, og risikoviljen er større enn noen gang før. Men det er ikke det samme som at det er mer farlig, for det er basert på økt kunnskap. Så selv om fjellsiden er brattere enn før kan vurderingen i forkant vere god og sånn sett minske riskikoen for ras, sier Vaage.
Folk som er kjent i området rundt Litlskjorta beskriver det som et svært populært område, som er ganske trygt for fjellvante turfolk. Men været kan gjøre fjellsidene lumske.